Ir-Regolament tal-Kummissjoni (KE) Nru 1820/2002
tal-11 ta’ Ottubru 2002
li jemenda r-Regolament (KEE) Nru 2958/93 li jistabbilixxi regoli dettaljati għat-tħaddim tar-Regolament tal-Kummissjoni (KEE) Nru 2019/93 li jikkonċerna arranġamenti speċifiċi biex jiġu pprovduti ċerti prodotti agrikoli
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2019/93 tad-19 ta’ Lulju 1993 li jintroduċi miżuri speċifiċi għall-gżejjer iż-żgħar ta’ l- Eġew li jikkonċernaw ċerti prodotti agrikoli [1], skond kif l-aħħar emendat bir-Regolament (KE) Nru 442/2002 [2], u b’mod partikolari l-Artikolu 3a tiegħu,
Billi:
(1) Ir-Regolament tal-Kunsill (KEE) Nru 2019/93 jistipula li prodotti li jibbenefikaw minn arranġamenti speċifiċi għall-mod kif jiġu pprovduti, ma jistgħux jiġu esportati mill-ġdid lejn pajjiżi terzi u lanqas jistgħu jintbagħtu fil-kumplament tal-Komunità. Madanakollu jipprovdi għal deroga fil-każ ta’ esportazzjoni tradizzjonali jew trasport tradizzjonali bil-baħar ta’ prodotti pproċessati lejn il-bqija tal-Komunità.
(2) L-Artikolu 4 tar-Regolamentment tal-Kummissjoni (KEE) Nru 2958/93 li jistabbilixxi Regoli dettaljati għat-tħaddim tar-Regolament tal-Kunsill (KEE) Nru 2019/93 dwar arranġamenti speċifiċi biex jiġu pprovduti ċerti prodotti agrikoli [3], kif l-aħħar emendat bir-Regolament (KE) Nru 1020/2002 [4], jistabbilixxi li l-Kummissjoni għandha tiddetermina l-limitu ta’ kwantitajiet annwali ta’ prodotti pproċessati, li għandhom fihom materja prima u li bbenefikaw mill-arranġament speċifiku ta’ kif jiġu pprovduti dawn il-prodotti, li għandhom jitħallew jiġu esportati jew ittrasportati bil-baħar lejn il-bqija tal-Komunità.
(3) Dawk il-kwantitajiet iridu jiġu determinati abbażi tal-medja ta’ esportazzjoni u trasport bil-baħar lejn il-bqija tal-Komunità matul l-1991, l-1992, u l-1993, qabel dan ir-Regolament daħal fis-seħħ, kif stabbilit mill-Awtoritajiet kompetenti.
(4) Sabiex dawk il-kwantitajiet annwali jiġu inkorporati hemm bżonn li r-Regolament (KEE) Nru 2958/93 jiġi emendat.
(5) Il-miżuri msemmija f’dan ir-Regolament huma skond l-opinjonijiet tal-Kumitati tal-Ġestjoni kollha kkonċernati,
ADOTTAT DAN IR-REGOLAMENT:
L-Artikolu 1
Ir-Regolament (KEE) Nru 2958/93 huwa emendat kif ġej:
1. L-Artikolu 4(1) huwa sostitwit b’dan li ġej:
"1. L-esportazzjoni tradizzjonali u d-dispaċċ tradizzjonali lejn il-bqija tal-Komunità ta’ prodotti pproċessati, li għandhom fihom materja prima u li bbenefikaw mill-arranġament speċifiku ta’ kif jiġu pprovduti dawn il-prodotti, huma permessi fil-limiti tal-kwantitajiet annwali stipulati fl-Anness III. L-Awtoritajiet kompetenti għandhom jieħdu l-passi neċessarji biex jiżguraw li dawk l-operazzjonijiet ma jaqbżux l-imsemmija kwantitajiet annwali."
2. It-test fl-Anness għal dan ir-Regolament huwa miżjud bħala l-Anness III.
L-Artikolu 2
Dan ir-Regolament għandu jidħol fis-seħħ fit-tielet jum wara li jiġi ppubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta’ Ottubru 2002.